Il-futur tat- tbaħħir u n-navigazzjoni interna huwa newtrali f'termini ta' emissjonijiet tal-karbonju, mingħajr inċidenti, awtomatizzat u kompetittiv , qal il-Kunsill fil-konklużjonijiet tiegħu adottati llum bi proċedura bil-miktub. Il-konklużjonijiet jisħqu fuq l-importanza vitali tas-settur marittimu u dak tal-passaġġi fuq l-ilma interni biex jitwasslu oġġetti essenzjali liċ-ċittadini Ewropej, kif enfasizzata mir-rwol ewlieni li kellu s-settur matul il-pandemija tal-COVID-19. Il-Kunsill ifaħħar b'mod partikolari r-rwol kruċjali tal-baħħara, il-ħaddiema fil-qasam tan-navigazzjoni interna u l-ħaddiema tal-portijiet biex inżammu miftuħin il-ktajjen tal-provvista. It-test japprova wkoll il-viżjoni għas-settur tat-trasport fuq l-ilma tal-UE kif stabbilita fid-dikjarazzjoni adottata fil-laqgħa ministerjali marittima informali organizzata mill-presidenza Kroata f'Opatija, il-Kroazja, fil-11 ta' Marzu 2020. Settur tat-trasport fuq l-ilma tal-UE li jkun sostenibbli, mill-aktar modern u kompetittiv kien prijorità għall-presidenza Kroata mill-bidu nett. U kif uriet il-kriżi tal-COVID-19, din il-viżjoni tibqa' rilevanti daqs qatt qabel. Ser niksbuha billi ninvestu fit-trasformazzjoni diġitali, fis-sikurezza u f'persuni li jaħdmu fis-settur. Dan huwa dak li jagħti, u ser jkompli jagħti, lis-settur tat-trasport fuq l-ilma tal-UE l-vantaġġ kompetittiv tiegħu. Oleg Butković, Ministru għall-Baħar, it-Trasport u l-Infrastruttura tal-Kroazja, President tal-Kunsill Prospettiva futura: Lejn settur tat-trasport fuq l-ilma tal-UE b'livell newtrali f'termini ta' emissjonijiet tal-karbonju, l-ebda aċċident, awtomatizzat u kompetittiv - test sħiħ tal-konklużjonijiet tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Stqarrija għall-istampa tal-Presidenza wara l-laqgħa informali tal-ministri għat-trasport f'Opatija, il-Kroazja, 11 ta' Marzu 2020